Document ID: 31987R3868

*****
ΚΑΝΟΝΙΣΜΟΣ (ΕΟΚ) αριθ. 3868/87 ΤΗΣ ΕΠΙΤΡΟΠΗΣ
της 22ας Δεκεμβρίου 1987
για τη θέσπιση των μέτρων για το 1988 που αποσκοπούν στη βελτίωση της ποιότητας της παραγωγής ελαιολάδου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως της αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1915/87 (2), και ιδίως το άρθρο 5 παράγραφος 5,
Εκτιμώντας:
ότι, βάσει του άρθρου 5 παράγραφος 4 του κανονισμού αριθ. 136/66/ΕΟΚ, ένα ποσοστό της ενισχύσεως στην παραγωγή που χορηγείται στους ελαιοπαραγωγούς μπορεί να καταλογισθεί στη χρηματοδότηση ενεργειών που αποσκοπούν στη βελτίωση της ποιότητας της παραγωγής ελαιολάδου μιας περιοχής· ότι κατ' εφαρμογή του άρθρου 3 του κανονισμού (ΕΟΚ) αριθ. 1502/85 του Συμβουλίου της 23ης Μαΐου 1985 για τον καθορισμό, για την περίοδο εμπορίας 1985/86, της ενδεικτικής τιμής παραγωγής, της ενίσχυσης στην παραγωγή και της τιμής παρέμβασης του ελαιολάδου (3), το 2 % της ενισχύσεως στην παραγωγή που δόθηκε στους ελαιοπαραγωγούς στην Ιταλία, στην Ελλάδα και στη Γαλλία διατέθηκε για τη χρηματοδότηση ενεργειών που πρόκειται να γίνουν στα εν λόγω κράτη μέλη, που αποσκοπούν στη βελτίωση της ποιότητας του ελαιολάδου·
ότι πρέπει να προσδιοριστούν οι λεπτομέρειες εκτελέσεως των εν λόγω ενεργειών· ότι πρέπει επίσης να καθοριστούν οι οι εργασίες που μπορούν να αναλάβουν οι οργανώσεις των παραγωγών·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός διευκρινίζει τις ενέργειες που πρέπει να πραγματοποιηθούν το έτος 1988, που αποσκοπούν στη βελτίωση της ποιότητας της παραγωγής του ελαιολάδου και κυρίως εκείνες που αφορούν την καταπολέμηση του δάκου (Dacus oleae) στις περιοχές παραγωγής που βρίσκονται στη Γαλλία, στην Ελλάδα και στην Ιταλία.
Άρθρο 2
Οι δαπάνες που αφορούν τις ενέργειες που καθορίζονται από τον παρόντα κανονισμό χρηματοδοτούνται κυρίως από τους πόρους που προέρχονται από την κράτηση μέρους της ενισχύσεως στην παραγωγή που εφαρμόζεται βάσει του άρθρου 3 του κανονισμού (ΕΟΚ) αριθ. 1502/85. Η κατανομή των πόρων για τη χρηματοδότηση αυτών των ενεργειών πραγματοποιείται λαμβανομένης υπόψη της χρηματοδοτικής συμμετοχής των παραγωγών κάθε ενδιαφερόμενου κράτους μέλους.
Άρθρο 3
Το κράτος μέλος παραγωγής καθορίζει ένα πρόγραμμα ενεργειών το οποίο περιλαμβάνει:
α) τον κατάλογο των ζωνών παραγωγής ελαιολάδου στις οποίες η καταπολέμηση του δάκου θεωρείται ως πρωταρχική, λαμβάνοντας υπόψη την προβλέψιμη επίπτωση του προγράμματος καταπολεμήσεως επί της ποιότητος του παραγόμενου ελαιολάδου καθώς και την ποσότητα της παραγωγής που αφορούν οι εν λόγω ενέργειες·
β) ένα σχέδιο δημιουργίας δικτύου ελέγχου, ειδοποιήσεως και αξιολογήσεως σε κάθε ζώνη παραγωγής· το σύστημα αυτό πρέπει να περιλαμβάνει:
- μέσα μετρήσεως του πληθυσμού του δάκου της ελαίας,
- μέσο προειδοποιήσεως και καθορισμού της επεμβάσεως,
- μέσα καταρτίσεως και πληροφορήσεως των παραγωγών,
- μέσα αξιολογήσεως των μέσων προειδοποιήσεως και των αποτελεσμάτων της επεμβάσεως·
γ) σχέδιο ενεργειών για την εκτέλεση των επεμβάσεων σε κάθε ζώνη παραγωγής σε περίπτωση ενεργοποιήσεως των μέσων ειδοποιήσεως.
Άρθρο 4
1. Το κράτος μέλος διαβιβάζει προς έγκριση στην Επιτροπή, το αργότερο στις 31 Μαρτίου 1988, το πρόγραμμα των ενεργειών.
Το πρόγραμμα περιλαμβάνει κυρίως:
α) τη συγγραφή των υποχρεώσεων για τις προβλεπόμενες ενέργειες με τη διάρκειά τους και το κόστος τους·
β) τον κατάλογο των προϊόντων και των υλικών που είναι αναγκαία για τις επεμβάσεις με το μοναδιαίο κόστος τους·
γ) τον κατάλογο των κέντρων, των φορέων ή των οργανώσεων των παραγωγών που είναι επιφορτισμένοι με την εκτέλεση των ενεργειών.
2. Σε προθεσμία 30 ημερών από την ημερομηνία αποδοχής, η Επιτροπή ανακοινώνει στο κράτος μέλος, την απόφασή της για το υποβληθέν πρόγραμμα, μαζί κατά περίπτωση, με τις τροποποιήσεις που κρίνει σκόπιμες. Μετά την έγκριση της Επιτροπής, το πρόγραμμα εκτελείται υπ' εθύνη του ενδιαφερομένου κράτους μέλους.
3. Είναι επιλέξιμες βάσει του παρόντος κανονισμού οι δαπάνες που προκύπτουν από το πρόγραμμα το οποίο εγκρίθηκε από την Επιτροπή. Εντούτοις, οι δαπάνες εκτέλεσης των επεμβάσεων χρηματοδοτούνται μόνο μέχρι 50 % κατ' ανώτατο όριο.
Άρθρο 5
Η εκτέλεση των επεμβάσεων μπορεί να πραγματοποιηθεί από τις αναγνωρισμένες οργανώσεις των παραγωγών βάσει του άρθρου 20γ του κανονισμού αριθ. 136/66ΕΟΚ.
Τα εντομοκτόνα που χρησιμοποιούνται σε περίπτωση εκτελέσεως επεμβάσεων πρέπει να χρησιμοποιούνται υπό μορφή πρωτεϊνικών δολωμάτων. Εντούτοις, υπό ειδικές συνθήκες και υπό τη διεύθυνση των φορέων που είναι επιφορτισμένοι με τον ορισμό των επεμβάσεων, μπορεί να επιτραπεί η χρήση εντομοκτόνων προϊόντων σύμφωνα με διαφορετικές διαδικασίες. Τα εντομοκτόνα αυτά καθώς και ο τρόπος χρήσεως πρέπει να είναι τέτοιοι ώστε να μην προσδιορίζεται κανένα υπόλειμμα στο ελαιόλαδο που παράγεται από ελιές που προέρχονται από ελαιοκομικές ζώνες στις οποίες έχουν γίνει επεμβάσεις.
Οι μέθοδοι βιολογικής καταπολεμήσεως μπορούν επίσης να χρησιμοποιηθούν ως πρότυπες μέθοδοι.
Άρθρο 6
Οι πληρωμές που αφορούν τις συμβάσεις που συνάπτονται από το κράτος μέλος με τους παρέχοντες υπηρεσίες πραγματοποιούνται με προσκόμιση των δικαιολογητικών των δαπανών που έχουν πραγματοποιηθεί.
Είναι δυνατόν να καταβληθούν προκαταβολές μέχρι 30 % μόλις υπογραφεί η σύμβαση έναντι συστάσεως εγγυήσεως ισοδυνάμου ποσού · εντούτοις, το κράτος μέλος μπορεί να εγγυηθεί για τους οργανισμούς που αναφέρονται στο άρθρο 6 παράγραφος 1 στοιχείο γ) οι οποίοι έχουν καθεστώς δημοσίου ιδρύματος.
Άρθρο 7
Τα κράτη μέλη παραγωγής τα οποία αφορά το πρόγραμμα εφαρμόζουν ένα καθεστώς ελέγχου που εγγυάται ότι εκτελούνται σωστά οι ενέργειες που προβλέπονται στο πρόγραμμα για τις οποίες χορηγείται η χρηματοδότηση. Πληροφορούν την Επιτροπή για τα προβλεπόμενα μέτρα ελέγχου και συγχρόνως διαβιβάζουν το πρόγραμμα που αναφέρεται στο άρθρο 4.
Άρθρο 8
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Δεκεμβρίου 1987.

Labels: 7
19